
Sažetak 


Etnolingvistička analiza pučkih blagdanskih imena i liturgijskih raz- 
doblja podrazumijeva njihovu dijalektološku analizu, uključujući i fraze- 
me te eventualne poslovice vezane uz pojedine svetačke spomendane, uz 
pojedine blagdane i svetkovine te određena liturgijska razdoblja. Tema 
su ovoga rada izabrana pučka imena korizmenih nedjelja, Velikoga tjed- 
na i dana u Svetome trodnevlju u hrvatskim autohtonim zajednicama 
sjeverno i sjeveroistočno od Hrvatske. Primjeri pučkih imena koje je au- 
torica rada prikupila terenskim istraživanjem redovito su akcentuirani, 
a ostali su navedeni na način na koji su zabilježeni u publikacijama iz 
kojih su ekscerpirani. Razmatrani primjeri jasno potvrđuju da su ana- 
lizirana pučka imena dobar pokazatelj podrijetla pojedine autohtone 
skupine Hrvata u dijaspori. O tome svjedoče ne samo leksičke nego i di- 
jalekatne jezične značajke tih imena. Zaključuje se da su ta pučka imena 
u različitim govorima autohtonih zajednica u hrvatskoj sjevernoj i sjeve- 
roistočnoj dijaspori uglavnom sukladna imenima koja se rabe u matič- 
noj domovini. Inojezični utjecaji većinskoga naroda snažnije su izraženi 
samo u pojedinim mjesnim govorima, tj. u mjestima u kojima veći broj 
desetljeća izostaje bogoslužje na hrvatskome jeziku. 


Ključne riječi: Hrvati, sjever, dijaspora, korizma, etnolingvistika 

Uvodne napomene 


Pučke pobožnosti u korizmi u hrvatskome su narodu bile i još su 
uvijek prilično zastupljene, kako u prvome, vremenski dužem dijelu 
korizmenoga razdoblja (tj. od Pepelnice do Cvjetnice, odnosno šeste, a 
ujedno i posljednje korizmene nedjelje), a osobito u drugome, vremen- 
ski kraćem, ali zato težišnom dijelu korizme (tj. od Cvjetnice do Velike 
subote). Unatoč tomu, pučka imena korizmenih nedjelja, osobito prvih 
četiriju, uglavnom su na leksičkoj razini sukladna imenima zabilježenim 
u katoličkim kalendarima. Usto, u brojnim se hrvatskim mjesnim go- 
vorima u dijaspori pučka imena tih četiriju korizmenih nedjelja uopće 
ne rabe. Zbog toga se leksička raznolikost pojedinih hrvatskih narječja 
i dijalekata vrlo rijetko odražava u pučkim imenima tih nedjelja u mje- 
snim govorima autohtonih zajednica Hrvata u sjevernoj i sjeveroistoč- 
noj dijaspori. Ti govori pripadaju svim trima hrvatskim narječjima, a 
u okviru pojedinih narječja različitim dijalektima. Riječ je o čakavskim 
te o vrlo arhaičnim štokavskim mjesnim govorima Hrvata u selima duž 
austrijsko-mađarske državne granice te čakavskim govorima u blizini 
austrijsko-slovačko-mađarske tromeđe, zatim o kajkavskim govorima 
pomurskih Hrvata u Mađarskoj (sjeverno od našega Međimurja), o kaj- 
kavskim i arhaičnim štokavskim govorima Hrvata u mađarskome dijelu 
Podravine, arhaičnim štokavskim govorima bošnjačkih Hrvata (u oko- 
lici Pečuha u mađarskome dijelu Baranje), o temeljno čakavskome go- 
voru danas na žalost već u potpunosti pomađarenih Hrvata u Hajmašu 
(pedesetak km sjeverno od Pečuha, odnosno 12 km istočno od Dom- 
bovara):, o arhaičnim štokavskim govorima šokačkih i rackih Hrvata te 
novoštokavskim govorima bunjevačkih Hrvata u mađarskome dijelu 
Bačke, također o novoštokavskim govorima Hrvata koji žive u naseljima 
na Dunavu u blizini Budimpešte. Primjeri pučkih imena koje je autorica 
ovoga rada prikupila terenskim istraživanjem redovito su akcentuirani?, 


1. Budući da je govor Hrvata u Hajmašu istražen i opisan, etnolingvistička dijalektološka građa 
iz toga govora uključena je u ovu analizu. Predci hajmaških Hrvata su se iz središnje Hrvat- 
ske u Mađarsku preselili godine 1715. 

2 Analiziranu etnolingvističku dijalektološku građu, uz koju nije naveden izvor, autorica ovo- 
ga rada prikupila je osobnim terenskim istraživanjem: u Pinkovcu u Austriji u srpnju 1990.; 

a ostali su u pravilu navedeni na način na koji su zabilježeni u publikaci- 
jama iz kojih su ekscerpirani. 


1. Etnolingvistička analiza 


Premda se korizmene pučke pobožnosti još uvijek održavaju u mno- 
gim naseljima u kojima žive Hrvati pripadnici autohtonih zajednica u 
sjevernoj i sjeveroistočnoj dijaspori, hrvatska pučka imena prvih četiriju 
korizmenih nedjelja malo su gdje još u uporabi, npr. u ikavsko-jekav- 
skim govorima šokačkih Hrvata u mađarskome dijelu Baranje, u naselji- 
ma Olas i Semartin. U tim se govorima, kao što je i inače uobičajeno u 
Hrvata, prva korizmena nedjelja naziva Čista nedjelja. Zanimljivo je da 
u Olasu te nedjelje nije vladalo uobičajeno korizmeno pokorničko ras- 
položenje jer se, prema zapisima etnografa Đure Frankovića, u kasnim 
popodnevnim satima pred vinskim podrumima zapalila vatra i ,oko va- 
tre pjevalo i veselilo“. Mladež je na pašnjacima zapalila vatru, pjevala, 
plesala i veselila se, obično do 9 ili 10 sati na večer (usp. Franković, 2011: 
171). Šokački Hrvati ikavci u selu Santovu u mađarskome dijelu Bačke, 
kao i oni u dijelu Bačke koji je danas u državi Srbiji (npr. u mjestima Mo- 
noštor, Sonta), rabe pučko ime Čista nedilja. Bunjevački Hrvati u Bač- 
koj rabe ime Čista nedilja (usp. Sekulić, 2005: 318). Ime je te nedjelje s 
jedne strane povezano s korizmenim pokajničkim čišćenjem od grijeha, 
a s druge strane korespondira s jednim od pučkih imena prvoga dana u 


u Frakanavi u Austriji u lipnju i srpnju 1991.; u Novom Selu u Austriji u srpnju 1991.; u Filežu 
u Austriji te u Novom Selu u Slovačkoj u kolovozu 1992.; u Bandolu u Austriji te u Undi, Ži- 
danu, Plajgoru i Prisiki u Mađarskoj u srpnju 1993.; u Bajngrobu, Kalištrofu, Longitolju, Mu- 
čindrofu, Malom Borištofu, Šuševu, Mienovu i Gerištofu u Austriji u srpnju 1994.; u Bielom 
Selu i Pandrofu u Austriji te u Hrvatskom Jandrofu u Slovačkoj u lipnju 1995.; u Čunovu u 
Slovačkoj u srpnju 1995.; u Pajngrtu, Otavi, Rasporku i Cindrofu u Austriji u kolovozu 1996.; 
u Hrvatskom Grobu u Slovačkoj u lipnju 1997. te u Hajmašu u Mađarskoj u srpnju 2004. 
Usporedbenu etnolingvističku građu iz Hrvatske koja se spominje u ovome radu, a uz koju 
nije naveden izvor, autorica je prikupila osobnim terenskim istraživanjem u Podravskim 
Sesvetama u svibnju 1992.; u Jelsi na Hvaru u srpnju 1992.; u Molvama u Podravini u lipnju 
1996. te u Velom Ižu na otoku Ižu u studenome 1998. Početkom 1992. zabilježila je primjere 
iz govora prognanika iz Luča u Baranji, koji su tada boravili u Zagrebu. Usporedbenu et- 
nolingvističku građu iz Sonte i Monoštora u dijelu Bačke koji je danas u granicama države 
Srbije prikupila je osobnim terenskim istraživanjem u travnju 2008. 

korizmi (Čista sri(je)da), jer je to, nakon dužega razdoblja, prva nedjelja 
bez ikakva mrsnoga jela, a usto se jela pripremaju u posuđu s kojega su 
na Čistu srijedu potpuno uklonjeni svi tragovi masti. 

Za drugu se korizmenu nedjelju u Santovu, Monoštoru i Sonti rabi 
ime Pačista nedilja. U Semartinu se rabi ime Pačista nedjelja. Bunjevač- 
ki Hrvati u Bačkoj govore Pačista nedilja (usp. Sekulić, 2005: 318). Ime 
Pačista nedjelja doslovce znači “nedjelja koja dolazi nakon, tj. poslije 
Čiste nedjelje (usp. Bory$, 1973: 73). Naime, prefiks pa-, koji je prasla- 
venskoga podrijetla, ima značenje “poslije, nakon, opet, ponovo“ (usp. 
Brabec — Hraste — Živković, 1958: 176; Skok, 1972: 583). 

Poznato je da se treća korizmena nedjelja zove Bezimena jer te ne- 
djelje nema posebnih liturgijskih sadržaja. U Semartinu se rabi fonološ- 
ka inačica Brezimena nedjelja. Prvi dio pridjevske tvorenice brezimen, 
-a, -o sačinjava prijedlog brez koji je nastao križanjem istoznačnih pri- 
jedloga bez i prez koji su oba praslavenskoga podrijetla. U Santovu se 
rabi inačica Brezimena nedilja. Isto je u Šokaca u Bačkoj s druge strane 
granice (npr. Brezimenđ nedilja u Monoštoru), ali (za usporedbu) i u 
pojedinim čakavskim govorima u Hrvatskoj (npr. Brezimena nedilja u 
Velom Ižu na otoku Ižu). U bunjevačkih Hrvata u Bačkoj je Brezimena 
nedilja (usp. Sekulić, 2005: 318). 

Četvrta se korizmena nedjelja naziva Sredoposna jer obilježava sredi- 
nu korizmenoga razdoblja, a time i sredinu korizmenoga posta. Tvorbe- 
no značenje pridjeva sredopostan, sredoposna, -o jest 'koji je u sred(ini) 
posnoga razdoblja'. Sukladno tomu, bunjevački Hrvati u Bačkoj rabe 
ime Sridoposna nedilja (usp. Sekulić, 2005: 318). U šokačkome Semar- 
tinu u mađarskoj Baranji govori se Sredoposna nedjelja, u Santovu u 
Bačkoj Sridoposna nedilja, u Monoštoru Sridoposnd nedilja, a u Sonti 
Sridoposna nedilja. 

Među Hrvatima koji žive duž austrijsko-mađarske državne granice 
najbrojnija su naselja u kojima žive govornici čakavskoga ikavsko-ekav- 
skoga dijalekta. Tim dijalektom govore i Hrvati u naseljima blizu au- 
strijsko-slovačko-mađarske tromeđe. Njihovi predci potječu iz središ- 
nje Hrvatske, a uglavnom su iselili u 16. stoljeću. U tim se čakavskim 
i temeljno čakavskim naseljima danas još rabe hrvatska pučka imena 

samo dviju posljednjih korizmenih nedjelja. Pretposljednju, tj. petu ko- 
rizmenu nedjelju, Glušnicu, nazivaju po pučkome običaju zamotavanja 
svih raspela u kući u crne tkanine te prekrivanja crkvenih oltara tamnim 
tkaninama?. Budući da se u tim čakavskim govorima čuva stari inicijalni 
skup čr- (sa slogotvornim r ili sa slijedom er), za petu korizmenu nedje- 
lju rabi se pučko ime Črna“ nedija (Gerištof u Austriji), Črna nedija 
(Frakanava u Austriji, Unda i Koljnof u Mađarskoj), Č“erna nedija (Mu- 
čindrof i Šuševo u Austriji, Židan, Plajgor i Prisika u Mađarskoj), Črna 
nedilja (Bajngrob u Austriji), Č“rna ned “ilja (Otava i Cindrof u Austriji), 
Črna ned 'ilja (Novo Selo u Austriji, Hrvatski Jandrof i Čunovo u Slo- 
vačkoj), Č“erna nedilja (Filež5 u Austriji). Prema pučkoj meteorologiji 
za poljodjelce nije dobro ako na tu nedjelju pada kiša, pa je u Frakanavi 
poznata poslovica: Ako na Črnu nediju gućdina curi“ ućnda je za sejdka 
teška z “emja va dćlu. S tim je povezana i druga poslovica iz sela duž au- 
strijsko-mađarske granice, koja glasi: Ako je mokra Č(e)rna ned i(lja 
va žićtvi nićte bit obi(l)ja (tj. bit će slaba žetva). 

Kad je riječ o imenu pretposljednje korizmene nedjelje, na razmatra- 
nome je području iznimka Hrvatski Grob u Slovačkoj (sjeveroistočno 
od Bratislave), čiji je govor pod snažnim utjecajem slovačkoga jezika, pa 
se kao ime pretposljednje korizmene nedjelje rabi slovakizam Smrtna 
nedila (prema slč. Smrtnd nedela). 

Za razliku od Hrvatskoga Groba, pučko ime za petu korizmenu ne- 
djelju, sukladno onima u Austriji i zapadnoj Mađarskoj, može se susresti 
drugdje u sjevernoj dijaspori, npr. Crna nedilja u temeljno čakavskome 
govoru Hajmaša kraj Pečuha. To je ime, među inim, jedan od pokazate- 
lja kako su potomci nekadašnjih iseljenika iz središnje Hrvatske, čiji go- 
vor temeljno pripada čakavskomu ikavsko-ekavskom dijalektu, očuvali 
katoličko nazivlje i blagdanska imena iz staroga kraja. Hajmaško ime 
Crna nedilja također je u skladu s promjenom koja se, pod utjecajem 


3 Danas se obično rabe tamnoljubičaste tkanine umjesto crnih. 

U čakavskim govorima duž austrijsko-mađarske granice te na austrijsko-slovačko-mađar- 
skoj tromeđi nerijetko se može čuti specifični poludugi naglasak, blago uzlazne intonacije, 
za koji se u ovome radu rabi znak “. Taj naglasak nije fonološki relevantan. 

U Filežu se govori: Č“erna nedilja je četrnćjs dan pred V“azmi. 

6 Tj. ako pada kiša. 


UI 

doseljenih štokavaca, u tome temeljno čakavskom govoru dogodila još 
prije preseljenja u Mađarsku. Naime, stari inicijalni skup čr-, koji se ina- 
če često susreće u čakavskim govorima, bio je očuvan u hajmaškome go- 
voru samo u primjeru črip. U ostalim se primjerima dogodila promjena 
čr- > cr-, tj. crn, crno, crv, crven, pa je zato u Hajmašu Crna nedilja. U šo- 
kačkome Santovu također se govori Crna nedilja (usp. Franković, 2011: 
176). Iz Santova potječe idući zapis: ,Crna nedilja je 5. korizmena nedilja 

. tu se svako u crno ruvo sprimio. U crkve vriž oltarskoga sakramenta 
je slika Marijinog Uznešenja u nebo. Na Crnu nedilju ta slika i sveti ki- 
povi bili su uviti u crno platno“ (usp. Franković, 2011: 176). Sukladno se 
ime susreće, u različitim fonološkim inačicama, u pojedinim hrvatskim 
kajkavskim govorima u domovini, npr. u Molvama u Podravini Crna 
ned 'ilja. 

Svi navedeni primjeri, iz čakavskih govora u Austriji i Slovačkoj, iz 
čakavskih i arhaičnih štokavskih govora u Mađarskoj te iz kajkavskoga 
govora Molvi u Hrvatskoj, nedvojbeno pokazuju da je riječ o starome 
hrvatskom imenu pete korizmene nedjelje, koje se najviše očuvalo u pe- 
trificiranim govorima u dijaspori. 

Inače, u većini se hrvatskih govora za petu korizmenu nedjelju rabi 
pučko ime koje je motivirano običajem vezivanja zvona na taj dan, a 
ne običajem prekrivanja križeva. Te se nedjelje u crkvi ne pjeva i ne 
zvone zvona u znak žalosti zbog skore Isusove smrti. Zbog toga se obi- 
čaja ta nedjelja naziva Gluha nedjelja. Tako je npr. u brojnim čakavskim 
govorima u Hrvatskoj te u različitim hrvatskim štokavskim govorima 
(u Hrvatskoj i dijaspori) u kojima se izgovara fonem /h/. U hrvatskim 
štokavskim govorima u kojima se /h/ ne artikulira, često se rabi inačica 
Gluva (s promjenom Gluha > Glua te, nakon umetanja međusamogla- 
sničkoga /v/, > Gluva). Tako je u šokačkome Semartinu u mađarskome 
dijelu Baranje, gdje se rabi ime Gluva nedjelja. U hrvatskoj Baranji tako- 
đer se u šokačkim govorima ta nedjelja naziva Gluva, npr. Glfiva nedelja 
u ikavsko-ekavskome Luču. Može se pretpostaviti da i racki Hrvati u 
Dušnoku u mađarskome dijelu Bačke rabe realizaciju s pridjevom gluva 
te da je zabilježena potvrda Goluva nedjelja (usp. Franković, 2011: 177) 
zapravo tiskarska pogrješka. Šokački Hrvati ikavci u Monoštoru i Sonti 

rabe fonološku inačicu Gluvd nedilja. U govorima bunjevačkih Hrvata 
u Bačkoj je Gluva nedilja (usp. Sekulić, 2005: 318). Tako je i u mnogim 
drugim novoštokavskim ikavskim govorima, npr. u Dalmatinskoj zagori 
i zapadnoj Hercegovini. 

God 1721. papa Benedikt XIII. ustanovio je blagdan Gospe Žalosne 
u čitavoj Crkvi i odredio da se obilježava u petak prije Cvjetnice. Tako 
je bilo sve do Pija X. koji je taj blagdan premjestio u rujan. Međutim, u 
čakavskome Plajgoru u zapadnoj Mađarskoj još se uvijek za petak pred 
Cvjetnicom rabi ime ŽAlosni pićtak. Isto se ime, za isti dan, rabi npr. i u 
kajkavskim Podravskim Sesvetama u Hrvatskoj, u inačici Žalćsni petek, 
a npr. u čakavskoj Jelsi na Hvaru petak pred Cvjetnicu je Petak od G6s- 
pinega plača. 

Pučko ime posljednje korizmene nedjelje u čakavskim govorima duž 
austrijsko-mađarske granice te u blizini austrijsko-slovačko-mađarske 
tromeđe vezano je uz običaj blagoslivljanja raslinja zvanoga macice. Ri- 
ječ je o vrsti biljke s baršunastim vrhovima. Zato se ta nedjelja najče- 
šće naziva Macicna nedi(l)ja, tj. prvi, pridjevski dio toga imena izveden 
je sufiksom -zi, -na, -no iz osnove imenice mdđcica, npr. u čakavskim i 
temeljno čakavskim govorima M “acicna nedija (Šuševo, Gerištof i Ka- 
lištrof u Austriji), Mćcicna nedija (Pinkovac, Longitolj, Frakanava i Mi- 
enovo u Austriji, Unda, Židan, Plajgor i Prisika u Mađarskoj), Macicna 
nedija (Mučindrof_u Austriji), M acicna nedilja (Filež, Mali Borištof 
i Pajngrt u Austriji), M 'acicna ned ilja (Cindrof u Austriji), MAcicna 
ned'“ilja (Pandrof i Novo Selo u Austriji, Hrvatski Jandrof i Čunovo u 
Slovačkoj), Macicna nedilja (Bajngrob u Austriji). Manji je broj govora 
u kojima je odnosni pridjev izveden nekim drugim sufiksom. Tako se 
npr. u Koljnofu u Mađarskoj rabi ime Maciceva nedija (usp. Franković, 
2011: 179). Tu je pridjevski dio imena izveden iz iste osnove, ali sufiksom 
-ev, -eva, -evo za tvorbu odnosnih pridjeva. Češći je ipak sufiks -ov, -ova, 
-ovo, npr. Mđcicova nedilja (Rasporak u Austriji), M “acicova ned “ilja 
(Otava u Austriji), a iznimno se umjesto odnosnoga pridjeva rabi geni- 
tiv, npr. M “acica ned 'ilja (Bielo Selo u Austriji). 


7 U Malom Borištofu se govori: Pred V“azmi je M acicna nedilja. 

Pridjevski je dio imena posljednje korizmene nedjelje, izveden od 
imenice macica, bio nekoć uobičajen među starosjedilačkim stanov- 
ništvom čakavskoga ikavsko-ekavskog dijalekta u središnjoj Hrvatskoj 
(ponajprije na području današnjega Korduna i Ogulinsko-plaščanske 
visoravni)". Zato nije začudno što su Hrvati u Hajmašu u Mađarskoj ra- 
bili ime Mđcicova nedilja. Hajmaška sintagma mđcice su svetili (tj. bla- 
goslivljali) može se čuti i u Austriji i zapadnoj Mađarskoj (doduše, u 
drukčijim naglasnim inačicama). U Austriji, u arhaičnome štokavskom 
Hrvatskom Cikljinu govori se Macična nedilja (usp. Tornow, 1989: 224), 
a u arhaičnome štokavskom Bandolu u Austriji Majcova nedilja 

Budući da je iz drugih krajeva bilo poznato da se blagoslivljaju pal- 
mine grančice, s vremenom se u dijaspori i za palmine grančice počeo 
rabiti naziv macice. Naime, premda do 10. stoljeća nije na taj dan bilo 
uobičajeno blagoslivljati proljetno cvijeće, palmine grančice, maslinove 
grančice te ino bilje i raslinje, pučka imena zadnje korizmene nedje- 
lje u hrvatskim su govorima u pravilu motivirana tim običajem. Na taj 
se način pučko ime posljednje korizmene nedjelje, koje je po postanku 
motivirano pučkim običajem, značenjski povezalo s novozavjetnim do- 
gađajem Isusova ulaska u Jeruzalem, kada je bio pozdravljen palminim 
grančicama. 

U Hrvatskom se Grobu u Slovačkoj, pod utjecajem slovačkoga jezi- 
ka rabi ime Kvetna nedila (prema slč. Kvetnd nedela). Zbog istoga se 
utjecaja ime Kvetna rabi i u govoru Novoga Sela u Slovačkoj, premda se 
u tome govoru usporedno rabi i hrvatsko ime Cvitnica. Upravo pučko 
blagdansko ime, koje je motivirano običajem blagoslivljanja cvijeća, u 
Hrvata je u današnje vrijeme najproširenije. U različitim se fonološkim 
inačicama susreće od Jadrana, preko središnje Hrvatske, Hercegovine i 
Bosne, do sjeverozapadne Hrvatske te do Slavonije i Baranje, uključuju- 
ći i različite govore u dijaspori. Hrvati kajkavci u mađarskome Pomurju 
(npr. u selima Sumarton, Serdahel, Mlinarci, Pustara) rabe ime Cvetna 
nedela (usp. Balažin, 1998: 59). Budući da se u tim kajkavskim govorima 
iz praslavenskoga jata nije razvio samoglasnik /e/ nego zatvoreno e koje 


8 Preostalo starosjedilačko stanovništvo u tim dijelovima Hrvatske ime posljednje korizmene 
nedjelje više ne izvodi iz imenice macica nego je naziva po cvijeću. 

se u kajkavštini razlikuje kao poseban fonem u odnosu na ,obično“ e, to 
se i ime Cvetna nedela izgovara s tim posebnim fonemom, zatvorenim 
€ u pridjevu cvetna, a tako se izgovara i drugo e u imenici nedela». Dija- 
lekatne su kajkavske značajke u imenici nedela prepoznatljive i u depa- 
latalizaciji lj > l, čestoj u kajkavštini. U šokačkome Olasu u mađarsko- 
me dijelu Baranje rabi se ime Cvjetna nedjelja. U šokačkome Santovu u 
mađarskome dijelu Bačke rabi se ime koje je izvedeno sufiksom -ica iz 
odnosnoga pridjeva cvitni, -a, -o, tj. Cvitnica (usp. Franković, 2011: 180). 
U šokačkim bačkim govorima s druge strane državne granice susreće- 
mo sukladno ime Cvitnica, npr. u Monoštoru i Sonti. Tako npr. šokačka 
Hrvatica iz Sonte Ruža Silađev, u svojoj knjizi Divani iz Sonte piše: Ras- 
cvate se vrba za Cvitnicu. ,cica-Maca“* (usp. Vulić, 2009: 289). Dodu- 
še, usporedno se u tim govorima rabi i dvočlano ime Cvitnđ nedilja. 
Ime Cvitna nedilja zabilježeno je u arhaičnome štokavskom Bandolu 
u Austriji (usp. Tornow, 1989: 224)". U bunjevačkim govorima često je 
ime Cvitna nedilja (usp. Franković, 2011: 179), npr. u mađarskome dijelu 
Bačke u mjestima Čavolj (usp. Franković, 2011: 183) i Gara (usp. Fran- 
ković, 2011: 184). To ime bilježe i ostali istraživači bunjevačkih Hrvata 
općenito u Bačkoj, npr. Cvitna nedilja (Sekulić, 1991: 344), Cvitna nedilja 
(Stantić, 2001: 226), ali i općenito u novoštokavskim ikavskim govorima. 
Temeljno ikavski govor mjesta Tukulja, koje je smješteno na Čepeljsko- 
me otoku na Dunavu, južno od Budimpešte, prožet je utjecajem novo- 
štokavskoga ijekavskog dijalekta. Da ikavizama u tome kraju još ima po- 
tvrđuje ime Cvitnica posljednje korizmene nedjelje, koje je zabilježeno 
na Čepelju (usp. Franković, 2011: 179, 181). 

Da bi se u vjerničkome životu istaknula važnost Isusove Muke, cijeli 
se tjedan između Cvjetnice i Uskrsa redovito naziva velikim. Tako je i 
u hrvatskim mjesnim govorima, uključujući i one u sjevernoj dijaspori, 
pa npr. uz austrijsko-mađarsku i austrijsko-slovačko-mađarsku granicu 
susrećemo pučka čakavska imena Vićliki tajedan (Longitolj, Gerištof i 


9 E. Balažin u svome radu nije imala tehničkih mogućnosti za bilježenje toga fonema. 

10 Šokci oko Sombora na Cvjetnicu su nosili cica-mace na blagoslov (usp. Šeremešić, 2007: 
92). 

11. Tornow je znakom \ označavao kratkosilazni naglasak. 

Filež u Austriji), Vi “eliki tajedan (Mienovo“, Pajngrt i Cindrof u Austriji, 
Novo Selo u Slovačkoj), Veliki tajedan (Hrvatski Jandrof u Slovačkoj). 
U arhaičnome štokavskom ikavskom govoru Hrvatskoga Cikljina u Au- 
striji rabi se ime Veliki tajdan (usp. Tornow, 1989: 340). 

Hrvati ekavci u Martincima u mađarskome dijelu Podravine, čiji go- 
vor pripada arhaičnomu slavonskom štokavskom dijalektu, rabe ime 
Veliki tedan (usp. Franković, 2011: 178). Hrvati u Hajmašu u Mađarskoj 
rabili su imenicu nedilja u značenjima "nedjelja? i *tjedan'. Budući da u 
starosjedilačkoga stanovništva u središnjoj Hrvatskoj, tj. stanovništva 
s govorima temeljenim na čakavskome ikavsko-ekavskom dijalektu (na 
kojem je temeljen i govor Hajmaša) imenica nedilja nema značenje 'tje- 
dan', a to značenje izostaje i u govorima Hrvata u polutisućljetnoj sje- 
verozapadnoj dijaspori koji potječu iz središnje Hrvatske, jasno je da 
su predci Hajmašana počeli imenicu nedilja rabiti u značenju 'tjedan' 
nakon velikoga hrvatskog egzodusa u 16. stoljeću. To se moglo dogoditi 
pod utjecajem doseljenih novoštokavaca u ispražnjene hrvatske krajeve, 
tj. prije preseljenja u Mađarsku, ali nije isključen ni naknadni štokavski 
utjecaj nakon preseljenja u Mađarsku početkom 18. stoljeća. Budući da 
su imenicu nedilja rabili i u značenju 'tjedan', Hrvati u Hajmašu Veli- 
ki su tjedan nazivali Velika nedilja. Isto se ime susreće i kod šokačkih 
Hrvata u inačici Velika nedilja u Santovu u mađarskome dijelu Bačke i 
s druge strane državne granice u Monoštoru. Bunjevački Hrvati u Ma- 
đarskoj također rabe ime Velika nedilja+ (usp. Franković, 2011: 185), a 
isto vrijedi i inače za bačke bunjevačke Hrvate (usp. Sekulić, 1991: 341; 
Stantić, 2001: 341). 

U skladu s hrvatskom tradicijom, posljednji dani Velikoga tjedna ta- 
kođer se nazivaju velikima. U prijašnjim su se vremenima svi dani u 
Velikome tjednu redovito nazivali velikima i na svoj način isticali. Tako 
je u ponekim hrvatskim mjestima još uvijek, premda sve rjeđe. U arha- 
ičnome štokavskom ikavskom Bandolu u Austriji u Velikome se tjednu 
posebno obilježava i Velika srida (usp. Tornow, 1989: 317). U Mađarskoj, 


12. U Mienovu govore: Vi “eliki tajedan je tajedan pred V“azmi (tj. pred Uskrsom). 
13 Budući da su bunjevački govori novoštokavski, dvočlano ime Velika nedilja realizira se s 
novoštokavskim naglascima. 

u šokačkome ikavskom Santovu u Bačkoj, među važne dane Velikoga 
tjedna pripada i Velika srida. Ista se realizacija čuje i s druge strane gra- 
nice u šokačkome Monoštoru. Budući da se toga dana nije mrsilo, u 
čakavskima Prisiki u Mađarskoj i Čunovu u Slovačkoj taj se dan naziva 
Mlična srićda. 

Ime prvoga dana Svetoga trodnevlja u čakavskim se ikavsko-ekav- 
skim govorima duž austrijsko-mađarske granice leksički uklapa u opće- 
hrvatsku jezičnu sliku, a inačice se javljaju poglavito na fonološkoj razni, 
i to zbog dijalekatnih posebnosti pojedinih mjesnih govora i skupina go- 
vora. Susreću se inačice Veliki četrtak (Bajngrob, Frakanava i Bielo Selo 
u Austriji, Unda u Mađarskoj), Vićliki četrtak (Mali Borištof, Gerištof 
i Otava u Austriji), Vi“eliki četrtak (Pajngrt, Rasporak, Cindrof i Novo 
Selo u Austriji). Inačica četrtak izvedena je iz rednoga broja četrti. U 
govorima u kojima se izgovara slijed er na mjestu slogotvornoga r, rabi 
se fonološka inačica četertak, npr. Veliki četertak (Prisika u Mađarskoj), 
Vićliki četertak (Longitolj u Austriji), Vi “eliki četertak (Mienovo i Šuše- 
vo u Austriji), Vićliki četćrtak (Filež u Austriji, Židan u Mađarskoj). Kao 
i u prethodnim pučkim imenima, i u pučkim imenima Velikoga četvrtka 
razlikuju se fonološke inačice s dvoglasom ie, ako se pridjev veliki izgo- 
vara s dugim e koje diftongira, tj. događa se promjena e > ie (veliki > vie- 
liki). Važno je napomenuti da se u svim čakavskim govorima u Austriji 
i Mađarskoj, i ikavskim i ikavsko-ekavskim, uvijek rabi pridjev veliki, a 
ne inačica veli, koju inače susrećemo u brojnim čakavskim govorima, pa 
tako i u brojnim govorima čakavskoga ikavsko-ekavskog i čakavskoga 
ikavskog dijalekta. Međutim, u središnjoj se Hrvatskoj oduvijek rabio 
pridjev veliki. Tako je u Modruškom urbaru iz 1486., tako je u današnjim 
autohtonim temeljno čakavskim govorima Ogulinsko-modruške udo- 
line (npr. u Ogulinu i Oštarijama), tako je u čakavskim govorima poto- 
maka nekadašnjih iseljenika iz središnje Hrvatske u središnju Istru (npr. 
na područje Ceranšćine), a tako je bilo i u govoru Hajmaša u Mađarskoj. 
U arhaičnome štokavskom ikavskom Bandolu rabi se fonološka inačica 
Veliki četrtak (usp. Tornow, 1989: 113 i 317). 

Pod utjecajem slovačkoga jezika, u čakavskim i temeljno čakav- 
skim ikavsko-ekavskim govorima u Slovačkoj Veliki se četvrtak naziva 

Zeli “eni četrtak (Čunovo i Novo Selo), odnosno Zeleni četrtak (Hrvatski 
Grob) (prema slč. Zeleny štvrtok). To je ime motivirano običajem posta, 
tj. blagovanja povrća na taj dan. Međutim, u čakavskome Hrvatskom 
Jandrofu u Slovačkoj, sukladno čakavskim govorima u Austriji i Mađar- 
skoj, rabi se leksička inačica Veliki četrtak. 

Đ. Franković je u govorima Hrvata kajkavaca u mađarskome dije- 
lu Podravine, sjeverno od Virovitice i Slatine u Hrvatskoj, a istočno od 
mađarskoga grada Barča, zabilježio realizacije Veliki četrtek u svome 
rodnom selu Lukovišću (usp. Franković, 2011: 179, 186) i Veliki četvrtek 
u selu Bojevu (usp. Franković, 2011: 197). U kajkavskim govorima Luko- 
višća i Bojeva u mađarskome dijelu Podravine imenica četrtek, odnosno 
četvrtek izvedena je od rednoga broja četrti, odnosno četvrti sufiksom 
-(e)k, karakterističnim za kajkavštinu. Samoglasnik koji se u tome su- 
fiksu razvio iz nekadašnjega poluglasa, u navedenim mjesnim govorima 
u Mađarskoj ne realizira se kao /e/ nego (kao i na mjestu nekadašnjega 
jata) zatvoreno e, koje se u kajkavštini razlikuje kao poseban fonem u 
odnosu na ,obično“ e“. Hrvati pak u selu Brlobašu, također u mađarsko- 
me dijelu Podravine, rabe inačicu Veliki četvrtak (usp. Franković, 2011: 
195). U tome primjeru susrećemo sufiks -(a)k jer govor Brlobaša karak- 
terizira tako snažno kajkavsko-štokavsko prožimanje da se brlobaški 
može smatrati kajkavsko-štokavskim govorom. Naime, na taj temeljno 
kajkavski govor vrlo su snažno utjecali govori susjednih Hrvata štoka- 
vaca u mađarskome dijelu Podravine. U govorima šokačkih Hrvata u 
mađarskome dijelu Baranje također se govori Veliki četvrtak, npr. u Se- 
martinu (usp. Franković, 2011: 187). U govoru rackih Hrvata u Dušnoku 
u Bačkoj, čiji govor također pripada slavonskomu dijalektu, Franković 
je zabilježio slijed er na mjestu slogotvornoga r, tj. Veliki četertak (usp. 
Franković, 2011: 186). U šokačkome pak Santovu u Bačkoj rabi se inačica 
Veliki četvrtak. Tako je i kod Šokaca s druge strane državne granice u 
Bačkoj, npr. u Sonti. Kao i svugdje drugdje, tako se i u Sonti u četvrtak 


14 Već je spomenuto da se isti taj samoglasnik (zatvoreno e) u kajkavštini realizira na mjestu 
nekadašnjega jata. Đ. Franković, poput E. Balažin, nije imao tehničkih mogućnosti za bilje- 
ženje toga fonema. 

na večer zvona zavežu. Ime Veliki četvrtak rabe i bunjevački Hrvati u 
Bačkoj. 

U većini čakavskih i temeljno čakavskih govora u Austriji, zapadnoj 
Mađarskoj i Slovačkoj diftongira dugi samoglasnik /e/ u imenici petak, 
pa se izgovara pietak. Odatle npr. realizacije Veliki pičtak (Pinkovac u 
Austriji), Veliki pićtak (Bajngrob, Frakanava i Bielo Selo u Austriji, Unda 
i Prisika u Mađarskoj), Vićliki pietak (Longitolj, Filež, Mali Borištof, Ge- 
rištof i Otava u Austriji, Židan i Plajgor u Mađarskoj), Vi“eliki pićtak 
(Kalištrof, Mučindrof, Mienovo, Šuševo, Rasporak, Pajngrt, Cindrof i 
Novo Selo u Austriji, te Novo Selo u Slovačkoj), Veliki pićtak (Hrvatski 
Jandrof i Čunovo u Slovačkoj). 

Dvoglas izostaje u temeljno čakavskome govoru Hrvatskoga Groba u 
Slovačkoj, u kojem se rabi inačica Veliki pćtak. Također izostaje u arha- 
ičnome štokavskom ikavskom govoru Hrvatskoga Cikljina, u kojem se 
rabi inačica Veliki pćtak (usp. Tornow, 1989: 248). 

Kod Hrvata kajkavaca u mađarskome Pomurju zabilježeno je ime Ve- 
liki petek (usp. Franković, 2011: 197). U njihovim je govorima imenica 
petek izvedena od rednoga broja peti sufiksom -(e)k. Samoglasnik koji se 
u tome sufiksu razvio iz nekadašnjega poluglasa u govorima pomurskih 
Hrvata u Mađarskoj ne realizira se kao /e/ nego kao zatvoreno e koje se, 
kako je već navedeno, u kajkavštini razlikuje kao poseban fonem u od- 
nosu na ,obično“ e. Isto se može reći za realizaciju Veliki petek u kajkav- 
skim govorima Bojeva (usp. Franković, 2011: 197) i Lukovišća (usp. Fran- 
ković, 2011: 179, 194, 197, 198) u mađarskome dijelu Podravine. Arhaični 
štokavski govori Hrvata u Potonji, kao i govori Hrvata u Martincima, 
također u mađarskome dijelu Podravine, pripadaju ekavskoj skupini 
govora slavonskoga dijalekta. Sukladno tomu, zabilježeno je ime Veliki 
petak u Potonji (usp. Franković, 2011: 198) i Martincima (usp. Franković, 
2011: 178). Budući da govor njima nedalekoga sela Brlobaša karakterizi- 
ra, kako je već spomenuto, snažno kajkavsko-štokavsko prožimanje, u 
tome se govoru također rabi ime Veliki petak (usp. Franković, 2011: 195). 
U govorima šokačkih Hrvata u mađarskome dijelu Baranje također se 
govori Veliki petak, npr. u Semartinu (usp. Franković, 2011: 191), a isto se 
tako u šokačkome Santovu u mađarskome dijelu Bačke rabi ime Veliki 

petak. Tako je i u šokačkih Hrvata u Bačkoj s druge strane državne gra- 
nice, npr. u Monoštoru i Sonti. Bunjevački Hrvati u Bačkoj s obje strane 
državne granice također rabe ime Veliki petak, npr. u Gari u Mađarskoj 
(usp. Franković, 2011: 196). Budući da je to dan najvećega posta u godini, 
tu činjenicu bunjevački Hrvati u Bačkoj ističu i usporedbenim pučkim 
frazemom Siroma ko Veliki petak (usp. Šimčik, 1964: 484). Taj frazem 
ujedno zorno svjedoči o pučkome poimanju tjeskobe Velikoga petka, a 
povezuje se s običajem strogoga posta nalik na veliko siromaštvo (usp. 
Vulić, 1997: 113). 

Sukladno imenima Velikoga četvrtka i petka, posljednji se dan Sve- 
toga trodnevlja također naziva velikim, kao i inače u hrvatskoj tradiciji. 
U čakavskim se govorima u Austriji, zapadnoj Mađarskoj i Slovačkoj 
to ime susreće u različitim fonološkim inačicama, npr. Velika subota 
(Bajngrob i Frakanava u Austriji), Velika subućta (Bielo Selo u Austriji), 
Vićlika subota (Gerištof u Austriji), Velika subu “ota (Prisika u Mađar- 
skoj), Vićlika subu “ota (Mali Borištof i Otava u Austriji, Židan i Plajgor 
u Mađarskoj), Vi “elika subu “ota (Kalištrof, Mučindrof, Šuševo, Mieno- 
vo, Rasporak, Pajngrt, Cindrof i Novo Selo u Austriji), Velika subu “ota 
(Hrvatski Jandrof i Čunovo u Slovačkoj). U arhaičnome štokavskom 
Bandolu u Austriji rabi se inačica Velika subota (usp. Tornow, 1989: 323). 

U Hrvatskome se Grobu u Slovačkoj za Veliku subotu rabi ime Bela 
sobota, a u Novom Selu u Slovačkoj Bi“ela subućta. To je ime rezul- 
tat utjecaja slovačkoga jezika (prema slč. Biela sobota), a motivirano je 
običajem blagovanja mliječne hrane (tj. hrane bijele boje) na taj dan, a 
također i bojom odjeće novokrštenika koji se toga dana oblače u bijelo 
zbog skoroga krštenja. 

U Longitolju u Austriji Velika se subota naziva Gorist “anje, au Undi 
u Mađarskoj Gu oristajanje. Naime, u hrvatskim se govorima u Austriji 
i zapadnoj Mađarskoj glagol goristati, odnosno goristajati (često s dif- 
tongiranim dugim o > vo, tj. guoristati / guoristajati) rabi u značenju 
'uskrsnuti'. Taj je stari hrvatski glagol osobito često zabilježen u starim 
pjesmaricama, npr. u uskrsnoj pjesmi Kristuš je gori stal, odnosno Kri- 
stuš je goristal. Zbog toga se u mnogim govorima u Austriji i Mađar- 
skoj velikosubotnja večer naziva Goristajanje (npr. u Židanu i Prisiki u 

Mađarskoj), odnosno Gorist 'ajanje (u Pajngrtu u Austriji), Gu “oristaja- 
nje (npr. u Gerištofu u Austriji), Kristuševo Guoristajanje (npr. u Novom 
Selu u Austriji), Gu “orist “ajanje (npr. u Čunovu u Slovačkoj). Gorist(aj) 
anje započinje u trenutku kada zvu one odvićžu, tj. nakon što zasvira 
Gloria in excelsis deo i zazvone zvona. Idućega jutra je Vazam (npr. u 
Prisiki i Plajgoru), odnosno u množinskome obliku Vazmi (npr. u Undi). 

Iznimno je, kao u već spomenutim govorima Longitolja i Unde, tim 
imenom naknadno obuhvaćen cijeli velikosubotnji dan, a ne samo večer. 

U kajkavskome Lukovišću u mađarskome dijelu Podravine posljednji 
se dan Svetoga trodnevlja naziva Velika sobota (usp. Franković, 2011: 
179). Šokački Hrvati u Bačkoj rabe ime Velika subota, kako u Santovu 
u mađarskome dijelu Bačke, tako i s druge strane državne granice, npr. 
u Monoštoru i Sonti. Ime Velika subota zabilježeno je i u podunavskih 
Hrvata na Čepeljskome otoku (usp. Franković, 2011: 202). Budući da su 
novoštokavci, rabe naglasnu inačicu Velika subota. 


Zaključne napomene 


Premda je u ovome radu predstavljen tek izbor pučkih imena iz poje- 
dinih narječja, dijalekata i skupina govora Hrvata u Austriji, Mađarskoj 
i Slovačkoj, navedeni primjeri jasno pokazuju da su ta imena dobar po- 
kazatelj podrijetla pojedine subetničke skupine i srodnosti sa sukladnim 
skupinama u matičnoj domovini ili drugdje u dijaspori. O tome svjedo- 
če i dijalekatne jezične značajke navedenih pučkih imena. Ovom je pak 
prigodom najvažnije istaknuti činjenicu da su pučka imena korizmenih 
nedjelja i dana u Svetome trodnevlju u različitim govorima i skupina- 
ma govora Hrvata u Austriji, Mađarskoj i Slovačkoj još uvijek sukladna 
ostalim hrvatskim pučkim imenima, a inojezični su utjecaji rijetki i po- 
jedinačni. Te su činjenice važan pokazatelj podrijetla ne samo čakavskih 
i kajkavskih govora u dijaspori, nego i štokavskih, čije se hrvatsko podri- 
jetlo često na znanstveno dvojben način osporava. 

